**Medžiaga Maldos už krikščionių vienybę savaitei ir visiems 2025 metams**

**„Ar tai tiki?“**

(Jn 11, 26)

Parengta ir paskelbta bendradarbiaujant Popiežiškajai krikščionių vienybės dikasterijai ir Pasaulio Bažnyčių tarybos Tikėjimo ir tvarkos komisijai.

**Biblinis tekstas 2025 metams**

Jn 11, 17–27

Atėjęs Jėzus rado Lozorių jau keturias dienas išgulėjusį kapo rūsyje. O Betanija buvo arti Jeruzalės – maždaug penkiolikos stadijų atstu. Daug žydų buvo atėję pas Mariją ir Mortą paguosti jų dėl brolio mirties. Morta, išgirdusi, kad ateinąs Jėzus, išėjo jo pasitikti. Marija liko namie. Morta tarė Jėzui: „Viešpatie, jei būtum čia buvęs, mano brolis nebūtų miręs. Bet ir dabar žinau: ko tik paprašysi Dievą, Dievas tau duos.“ Jėzus jai pasakė: „Tavo brolis prisikels!“ Morta atsiliepė: „Aš žinau, jog jis prisikels paskutinę dieną, mirusiems keliantis.“ Jėzus jai tarė: „Aš esu prisikėlimas ir gyvenimas. Kas tiki mane, – nors ir numirtų, bus gyvas. Ir kiekvienas, kuris gyvena ir tiki mane, neragaus mirties per amžius. Ar tai tiki?“ Ji atsakė: „Taip, Viešpatie! Aš tikiu, jog tu Mesijas, Dievo Sūnus, kuris turi ateiti į šį pasaulį.“

**Įvadas į 2025 m. temą**

„Ar tai tiki?“

(Jn 11, 26)

Šiems, 2025-iesiems, metams maldų už krikščionių vienybę savaitės maldas ir apmąstymus parengė broliai ir seserys iš Bose vienuolių bendruomenės šiaurės Italijoje. Šiemet sukanka 1 700 metų nuo pirmojo krikščionių Visuotinio Susirinkimo, įvykusio 325 m. Nikėjoje, netoli Konstantinopolio. Šis minėjimas suteikia unikalią progą apmąstyti ir švęsti bendrą krikščionių tikėjimą, išreikštą šio Susirinkimo metu suformuluotame Tikėjimo išpažinime; šis tikėjimas išlieka gyvas ir vaisingas mūsų dienomis. 2025 m. Maldos už krikščionių vienybę savaitė yra kvietimas remtis šiuo bendru paveldu ir gilintis į visus krikščionis vienijantį tikėjimą.

**Nikėjos Susirinkimas**

Imperatoriaus Konstantino sušauktame Nikėjos Susirinkime, pasak tradicijos, dalyvavo 318 tėvų, daugiausia iš Rytų. Bažnyčia, ką tik išsivadavusi iš slapstymosi ir persekiojimų, pradėjo patirti, kaip sunku išlaikyti to paties tikėjimo bendrystę skirtinguose to meto kultūros ir politikos kontekstuose. Pasiekti susitarimą dėl Tikėjimo išpažinimo teksto reiškė apibrėžti esminius bendrus pagrindus, kuriais remiantis būtų galima ugdyti vietines bendruomenes, pripažįstančias viena kitą kaip seseriškas Bažnyčias ir gerbiančias viena kitos įvairovę.

Ankstesniais dešimtmečiais tarp krikščionių kildavo nesutarimų, kurie kartais peraugdavo į rimtus konfliktus. Ginčai kildavo dėl įvairių dalykų, pavyzdžiui, dėl Kristaus prigimties Tėvo atžvilgiu; dėl vienos Velykų šventimo datos ir jos ryšio su žydų Pascha; dėl prieštaravimo teologinėms nuomonėms, kurios buvo laikomos eretiškomis; ir dėl to, kaip iš naujo integruoti tikinčiuosius, kurie ankstesniais metais dėl persekiojimų buvo palikę tikėjimą.

Patvirtintame Tikėjimo išpažinimo tekste pavartota pirmojo asmens daugiskaita: „Mes tikime...“. Ši forma pabrėžė bendros priklausomybės išraišką. Tikėjimo išpažinimas buvo padalytas į tris dalis, skirtas trims Trejybės asmenims, po kurių sekė užbaiga, smerkianti eretiškais laikomus teiginius. Šio Tikėjimo išpažinimo tekstas peržiūrėtas ir papildytas 381 m. Konstantinopolio Susirinkime, kur pasmerkimai buvo pašalinti. Tai tikėjimo išpažinimo forma, kurią šiandien krikščionių Bažnyčios pripažįsta kaip Nikėjos-Konstantinopolio Tikėjimo išpažinimą (*Credo*), dažnai vadinamą tiesiog Nikėjos Tikėjimo išpažinimu.

**Nuo 325 m. iki 2025 m.**

Nors Nikėjos Susirinkimas nurodė, kaip turėtų būti apskaičiuojama Velykų data, vėlesni skirtingi aiškinimai lėmė, kad Rytuose ir Vakaruose ši šventė dažnai švęsta skirtingomis datomis. Nors vis dar laukiame dienos, kai vėl kasmet bendrai švęsime Velykas, laimingo sutapimo dėka šiais jubiliejiniais 2025 m. Rytų ir Vakarų Bažnyčios šią didžiąją šventę švęs tą pačią dieną.

2025 m. balandžio 20 d., Velykų sekmadienį, visų krikščionių švęsimų išganymo įvykių prasmė, prabėgus septyniolikai šimtmečių, nepasikeitė. Maldos už krikščionių vienybę savaitė yra proga krikščionims iš naujo patyrinėti šį gyvą paveldą ir jį įsisavinti atsižvelgiant į šiuolaikines kultūras, kurių įvairovė šiandien yra dar didesnė nei Nikėjos Susirinkimo laikų krikščioniškajame pasaulyje. Šiandien drauge gyventi apaštališkuoju tikėjimu nereiškia vėl atverti to meto teologinius ginčus, kurie tęsėsi šimtmečiais; veikiau tai reiškia maldoje iš naujo išsiaiškinti tuos biblinius pagrindus ir bažnytines patirtis, kurie nulėmė Susirinkimo sušaukimą ir jo sprendimus.

**Maldos savaitės biblinis tekstas**

Atsižvelgiant į tai, buvo pasirinktas Jn 11, 17–27 kaip pagrindinis maldos savaitės biblinis tekstas. Savaitės tema „Ar tai tiki?“ (26 eil.) paimta iš evangelisto Jono aprašyto Jėzaus ir Mortos dialogo, kai Jėzus aplankė Mortos ir Marijos namus Betanijoje po jų brolio Lozoriaus mirties.

Skyriaus pradžioje Evangelija sako, kad Jėzus mylėjo Mortą, Mariją ir Lozorių (5 eil.), tačiau, sužinojęs, kad Lozorius sunkiai serga, pareiškė, jog „šita liga ne mirčiai “, bet „kad būtų pašlovintas Dievo Sūnus“ (4 eil.), ir dar dvi dienas pasiliko ten, kur buvo. Kai Jėzus galiausiai atvyko į Betaniją, nors ir buvo įspėtas, kad ten gali būti užmėtytas akmenimis (8 eil.), rado „Lozorių jau keturias dienas išgulėjusį kapo rūsyje“ (17 eil.). Mortos žodžiai rodo jos nusivylimą dėl vėlyvo Jėzaus atvykimo, galbūt juose juntamas ir priekaištas: „Viešpatie, jei būtum čia buvęs, mano brolis nebūtų miręs“ (21 eil.). Tačiau iškart po šio šūksnio išpažįstamas pasitikėjimas Jėzaus gelbstinčiąja galia: „Bet ir dabar žinau: ko tik paprašysi Dievą, Dievas tau duos“ (22 eil.). Kai Jėzus ją patikina, kad jos brolis prisikels (23 eil.), ji atsako patvirtindama savo įsitikinimą, grindžiamą religija: „Aš žinau, jog jis prisikels paskutinę dieną, mirusiems keliantis“ (24 eil.). Jėzus žengia dar vieną žingsnį, pareikšdamas turįs galią gyvybei bei mirčiai ir atskleisdamas savo, kaip Mesijo, tapatybę. „Aš esu prisikėlimas ir gyvenimas. Kas tiki mane, – nors ir numirtų, bus gyvas. Ir kiekvienas, kuris gyvena ir tiki mane, neragaus mirties per amžius“ (25–26 eil.). Po šio stulbinančio pareiškimo Jėzus užduoda Mortai labai tiesioginį ir giliai asmenišką klausimą: „Ar tai tiki?“ (26 eil.).

Pirmosios krikščionių kartos, panašiai kaip Morta, negalėjo likti abejingos ar pasyvios, kai Jėzaus žodžiai palietė ir perskverbė jų širdis. Krikščionys uoliai ieškojo, kaip suprantamai atsakyti į Jėzaus klausimą „Ar tai tiki?“. Nikėjos Susirinkimo tėvai stengėsi parinkti žodžius, kurie apimtų visą Viešpaties įsikūnijimo, kančios, mirties ir prisikėlimo slėpinį. Laukdami Viešpaties sugrįžimo, krikščionys visame pasaulyje yra kviečiami kartu liudyti šį tikėjimą prisikėlimu, kuris jiems yra vilties ir džiaugsmo šaltinis ir kuriuo jie nori dalytis su visomis tautomis.

**Ekumeninės Dievo žodžio pamaldos**

Šiais jubiliejiniais Nikėjos Susirinkimo minėjimo metais per Maldos savaitę vykstančias ekumeninės Dievo žodžio pamaldas sutelkiamas dėmesys į tai, ką reiškia tikėti, ir į tikėjimo pareiškimą – tiek asmeninį, tiek bendruomeninį, tiek „Aš tikiu“, tiek „Mes tikime“. Kviečiama melstis pagal biblinį tekstą, iš kurio paimta Maldos savaitės tema su klausimu: „Ar tai tiki?“ – jis skelbiamas per trijų skaitovų ir susirinkusios bendruomenės dialogą. Po trumpos įžangos apie pirmąjį Visuotinį Susirinkimą, meldžiamasi įžangine malda, įkvėpta Klemenso Romiečio (apie 35–99 m. po Kr.), kuri veda prie Senojo Testamento ir Naujojo Testamento skaitinių.

Po pamokslo / homilijos tęsiamas skaitovų ir susirinkusios bendruomenės dialogas, atkartojantis Jėzaus ir Mortos dialogą. Dalyviai kviečiami švęsti bendrą tikėjimą; jie gauna po žvakę ir vieni su kitais dalijasi jos liepsna kaip Prisikėlusio Kristaus šviesos ženklu. Po to kartu sukalba Nikėjos Tikėjimo išpažinimą.

Užtarimo maldos, parengtos remiantis II–VIII a. patristiniais krikščionių autorių raštais, kviečia augti tikėjimu ir kartu pasaulyje liudyti Dievą – Tėvą, Sūnų ir Šventąją Dvasią. Po to visi pamaldų dalyviai drauge meldžiasi Viešpaties malda, o pamaldos baigiamos palaiminimu ir siuntimu.

**Medžiaga kiekvienai Maldos savaitės dienai**

Kiekvienai iš aštuonių dienų siūlomi tekstai asmeninei ar bendruomenės maldai: po du Šventojo Rašto skaitinius ir psalmę. Kiekvienai dienai skirtuose Biblijos tekstuose paeiliui išryškinami pagrindiniai Nikėjos Tikėjimo išpažinimo teiginiai.

Pirmoji diena: Visatą valdančio Dievo tėvystė ir globa

Antroji diena: Kūrinija kaip Dievo darbas

Trečioji diena: Sūnaus įsikūnijimas

Ketvirtoji diena: Velykų slėpinys: Jėzaus kančia, mirtis ir prisikėlimas

Penktoji diena: Šventoji Dvasia, teikianti gyvybę ir džiaugsmą

Šeštoji diena: Bažnyčia – tikinčiųjų bendruomenė

Septintoji diena: Krikštas, įskiepijantis į Viešpaties mirtį ir prisikėlimą

Aštuntoji diena: Karalystės ir būsimojo gyvenimo laukimas

Kiekvienai dienai po Šventojo Rašto tekstų pateikiami ne naujai parašyti apmąstymai, bet trumpi patristiniai skaitiniai iš skirtingų geografinių vietovių ir bažnytinių tradicijų (graikų, sirų, armėnų ir lotynų). Šie trumpi tekstai, daugiausia datuojami pirmuoju tūkstantmečiu, leidžia susipažinti su krikščionių mąstymu ir padeda suvokti Nikėjos Susirinkimo apibrėžimus tiek per tuos kontekstus, kuriuose jie atsirado, tiek per tuos, kuriems jie turėjo įtakos. Kiekvienai dienai skirtos užtarimo ir kontempliacijos maldos kviečia mus aktualizuoti mūsų per šimtmečius ir visame pasaulyje bendrai švenčiamo tikėjimo turinį ir rasti jame motyvą dėkoti.

**2025 m. Maldos už krikščionių vienybę savaitės medžiagos rengimas**

Krikščionių vienybės dikasterijos ir Pasaulio Bažnyčių tarybos Tikėjimo ir tvarkos komisijos paskirtai tarptautinei grupei buvo pavesta peržiūrėti ir galutinai parengti 2025 m. Maldos už krikščionių vienybę savaitės medžiagą; ši grupė 2023 m. rugsėjo 11–15 d. posėdžiavo Bose vienuolyne Italijoje.

Krikščionių vienybės dikasterija ir Pasaulio Bažnyčių taryba pavedė rengti medžiagą Bose bendruomenei, o grupė šios bendruomenės brolių bei seserų parengė pirmąjį tekstų projektą.

Per minėtą susitikimą Bose vienuolių grupei bendradarbiaujant su tarptautine grupe, buvo siekiama galutinai parengti tekstus. Susitikimui pirmininkavo kun. dr. Mikie Roberts iš Pasaulio Bažnyčių tarybos Ženevoje ir kun. Martin Browne OSB iš Krikščionių vienybės dikasterijos Romoje.

*Tarptautinės grupės nariai*

T. Martin Browne OSB – Krikščionių vienybės dikasterija (Roma)

Ses. Leticia Candelario Lopez FMVD – Misionierių brolija *Verbum Dei* (Singapūras)

T. Miguel Desjardins CCN – Prancūzijos vyskupų konferencija (Paryžius)

Kun. dr. Philip Halikias – Graikų Šventojo Kryžiaus kolegija (Bruklinas, MA, JAV)

Dr. Andrej Jeftić – Pasaulio Bažnyčių taryba (Ženeva)

Kun. dr. Mikie Roberts – Pasaulio bažnyčių taryba (Ženeva)

Past. dr. Jochen Wagner – Vokietijos krikščioniškųjų Bažnyčių asociacija (Frankfurtas)

Dr. Clare Watkins – Roehamptono universitetas (Londonas)

*Bose bendruomenės redakcinės grupės nariai*

Br. Sabino Chialà, prioras

Br. Guido Dotti

Ses. Sylvie Maubon

Br. Matteo Nicolini Zani

**Ekumeninės pamaldos**

**Nurodymai pamaldų rengėjams**

Šiais metais ekumeninių pamaldų apeigas parengė Bose bendruomenė – ekumeninis brolių ir seserų vienuolynas šiaurės Italijoje. Kadangi švenčiame 1700 metų nuo Nikėjos Susirinkimo, šių pamaldų šerdį sudaro Nikėjos Tikėjimo išpažinimas. Todėl šiemet Biblijos skaitiniuose daugiausia dėmesio skiriama tikėjimui.

Bose bendruomenės gyvenimą diktuoja reguliarios maldos ritmas. Pasigirdus varpams, seserys, broliai ir bendruomenės svečiai susirenka į bažnyčią. Jei leidžia aplinkybės, atvykę tikintieji pasveikinami, po to susibūrę mažomis grupelėmis laukia pamaldų pradžios nustatytose vietose aplink maldos erdvę. Pamaldos pradedamos susirinkusiesiems drauge apmąstant įžanginę Šventojo Rašto ištrauką. Visi kviečiami apmąstyti Jn 11, 17–27 pasakojimą, kur aprašytas Mortos tikėjimo į Jėzų išpažinimas. Pagal Bose vienuolynui būdingą praktiką, kiekvienas pamaldų dalyvis kviečiamas tyloje susikaupti ir apmąstyti provokuojantį Jėzaus klausimą Mortai: „Ar tai tiki?“ Atsižvelgiant į praktines aplinkybes siūloma, kad šis tylos laikas būtų reikšmingos trukmės, iki penkių minučių.

Atsiliepdami į Žodžio skelbimą, visi drauge patvirtiname savo tikėjimą, iškilmingai sukalbėdami Nikėjos Tikėjimo išpažinimą. Šį momentą pažymi Kristaus šviesa, kurią simbolizuoja uždegtos žvakės. Pradedant nuo priekyje esančių žmonių išdalijamos žvakės, ir šviesa pasklinda po visą bendruomenę. Mes stovime kartu kaip pasaulio šviesa, vienijami meilės, patvirtindami: „Mes tikime...“. Pamaldų pabaigoje uždegtos žvakės sudedamos į tinkamą ir saugią vietą, kad degtų kartu, primindamos mūsų nuolatinį pašaukimą siekti krikščionių vienybės.

Kitas išskirtinis šių metų pamaldų bruožas – paimti ankstyvųjų krikščionių autorių tekstai, ypač per užtarimo maldas. Bose vienuolyno seserims ir broliams šie krikščionių rašytojai yra gyva versmė, maitinanti jų bendrą gyvenimą. Šie tekstai atspindi ne tik bendrą tikėjimą, buvusį tiek iki Nikėjos Susirinkimo, tiek po jo, bet ir ankstyvajai Bažnyčiai būdingą kalbų, kultūrų ir dvasingumo įvairovę.

Celebrantui arba vadovui (C) skirtus tekstus gali pasidalyti skirtingų bendruomenių dvasininkai arba įvairių krikščioniškųjų konfesijų ar tradicijų atstovai. Panašiai skaitovui (S) skirti tekstai gali būti paskirstyti keliems asmenims.

Siuntimą ir palaiminimą gali bendrai skelbti skirtingų bendruomenių tarnautojai ar atstovai.

*Pastaba apie šiuose tektuose pateikiamą Tikėjimo išpažinimo (Credo) versiją:*

Ekumeninėse Dievo žodžio pamaldose vartojamas Tikėjimo išpažinimo tekstas yra Nikėjos-Konstantinopolio Tikėjimo išpažinimo versija, kuria paprastai naudojamasi per Pasaulio Bažnyčių tarybos generalines asamblėjas ir kitus ekumeninius renginius. Jame, kalbant apie Šventąją Dvasią, po žodžių „kylančią iš Tėvo“ praleidžiama vadinamoji *filioque* formulė „ir Sūnus“. Šios formulės nebuvo nei Nikėjos (325 m.), nei Konstantinopolio (381 m.) Susirinkime priimtame Tikėjimo išpažinimo tekste, bet ji buvo pridėta Vakaruose VI a., siekiant pabrėžti Sūnaus dieviškumą susidūrus su arijonų erezija. Dėl jos įtraukimo daugelį amžių kildavo ginčai tarp Rytų ir Vakarų, o pastaraisiais dešimtmečiais vyko reikšmingos ekumeninės diskusijos. Pamaldų tekste taip pat praleista Sūnų apibūdinanti formulė „*Deum de Deo*“ – „Dievą iš Dievo“, kuri buvo įtraukta į Tikėjimo išpažinimą Nikėjoje, bet neįtraukta į 381 m. Konstantinopolyje priimtą versiją.

Pasaulinės Bažnyčių tarybos Tikėjimo ir tvarkos komisijos (Katalikų Bažnyčia yra šios komisijos visateisė narė) 1981 m. dokumente\* rekomenduojama: „Visur pripažinti kaip normatyvią ir atkurti pradinę Tikėjimo išpažinimo trečiojo straipsnio formuluotę be *filioque*, kad visi krikščionys šia formuluote galėtų išpažinti savo bendrą tikėjimą į Šventąją Dvasią.“ Nors *filioque* formulė tebėra lotynų ir kai kurių kitų Vakarų Bažnyčių liturginės tradicijos dalis, Romos vyskupai ją praleidžia sakydami Tikėjimo išpažinimą ekumeniniuose susitikimuose su Rytų Bažnyčių atstovais. 1995 m. Vatikano dokumente\*\* skelbiama: „Katalikų Bažnyčia pripažįsta 381 m. Konstantinopolyje antrajame Visuotiniame Susirinkime graikų kalba išpažinto Simbolio susirinkiminę, ekumeninę, normatyvinę ir neatšaukiamą vertę išreiškiant vieną bendrą Bažnyčios ir visų krikščionių tikėjimą. Joks dalinei liturginei tradicijai būdingas Tikėjimo išpažinimas negali prieštarauti šiai tikėjimo išraiškai, kurios mokė ir kurią išpažino nedaloma Bažnyčia.“

\* PBT Tikėjimo ir tvarkos komisijos dokumentas 103. Dievo Dvasia, Kristaus Dvasia: Ekumeniniai *filioque* kontroversijos apmąstymai (1981).

\*\* Popiežiškoji krikščionių vienybės taryba. Šventosios Dvasios kilmės aiškinimo graikų ir lotynų tradicijos (1995).

**Pamaldų tvarka**

C: Celebrantas (vadovas)

S: Skaitovas

B: Bendruomenė

**Kvietimas-pasveikinimas**

*Juo pasitinkama nuo pagrindinio įėjimo į pamaldų erdvę*

C: Tebūna šlovinamas mūsų Dievas visais laikais.

B: Dabar ir per amžius. Amen.

C: Ateikite, pagarbinkime Dievą, mūsų Karalių.

B: Garbinkime tarp mūsų esantį Kristų, mūsų Karalių ir mūsų Dievą.

C: Ateikite, nusilenkime Viešpačiui, mūsų Karaliui ir mūsų Dievui.

B: Šventas Dieve, šventas galingasis, šventas amžinasis, pasigailėk mūsų.

S1: Atvykęs į Betaniją, Jėzus rado Lozorių jau keturias dienas išgulėjusį kapo rūsyje.

*Susirinkusieji pradeda judėti į pagrindinę maldos erdvę*.

S2: Morta, išgirdusi, kad ateinąs Jėzus, išėjo jo pasitikti. Marija liko namie.

S 3: Morta tarė Jėzui: „Viešpatie, jei būtum čia buvęs, mano brolis nebūtų miręs. Bet ir dabar žinau: ko tik paprašysi Dievą, Dievas tau duos.“

B: Jėzus jai pasakė: „Tavo brolis prisikels.“

S1: Morta atsiliepė: „Aš žinau, jog jis prisikels paskutiniąją dieną, mirusiems keliantis.“

B: Jėzus jai tarė: „Aš esu prisikėlimas ir gyvenimas. Kas tiki mane, – nors ir numirtų, bus gyvas. Ir kiekvienas, kuris gyvena ir tiki mane, neragaus mirties per amžius.“

S2: Ar tai tiki?

*Pauzė*

S3: Ar tai tiki?

*Pauzė*

S1: Ar tai tiki?

*Ilgesnė pauzė*

(plg. Jn 11, 17–26)

**Giesmė**

C: Prieš 1700 metų krikščionys susidūrė su tikėjimo klausimais, sumaištimi ir sunkumais. Įveikdami šias prieštaras jie gebėjo kartu paskelbti savo tikėjimą Nikėjos Tikėjimo išpažinimo žodžiais. Šiandien esame susibūrę kaip krikščionių bendruomenė, susirinkome iš skirtingų kultūrų ir konfesijų švęsti mūsų bendro tikėjimo.

Kristus yra tarp mūsų.

B: Jis buvo. Jis yra. Jis bus visada.

**Sveikinimo žodis** (jį taria priimančioji bendruomenė)

**Įžanginės maldos**

B: *Kyrie, eleison*! Viešpatie, pasigailėk!

S1: Mūsų dvasios Kūrėjau ir Globėjau,

tu gausini žmonių giminę žemėje,

težino visos tautos, kad tu esi vienintelis Dievas,

ir Jėzus Kristus yra tavo Sūnus,

o mes esame tavo tauta, tavo ganyklos kaimenė.

B: *Kyrie, eleison*! Viešpatie, pasigailėk!

S2: Viešpatie, meldžiame: būk mums pagalba.

Gelbėk kenčiančius,

pasigailėk nelaimingųjų,

parodyk savo veidą vargstantiesiems.

B: *Kyrie, eleison*! Viešpatie, pasigailėk!

S3: Viešpatie, esi ištikimas per visas kartas,

teisingas savo sprendimais, gailestingas ir užjaučiantis,

atleisk mums mūsų nusižengimus, apvalyk mus savo Tiesa

ir vadovauk mūsų žingsniams, kad vaikščiotume šventume ir teisume.

B: *Kyrie, eleison*! Viešpatie, pasigailėk!

S4: Viešpatie, tešviečia tavo veidas mums ramybe ir mūsų labui,

duok santarvę bei taiką mums ir visiems žemės gyventojams.

Suteik mūsų valdantiesiems išminties ir sumanumo ir

patarimų, kad jie teisingai ir taikiai vykdytų savo valdžią.

B: *Kyrie, eleison*! Viešpatie, pasigailėk!

(plg. Klemensas Romietis [apie 35–99 m.])

**Dievo žodžio klausymasis**

**Senojo Testamento skaitinys**

Pakartoto Įstatymo 6, 4–9

Klausykis, Izraeli! Viešpats yra mūsų Dievas, vien tik Viešpats. Mylėsi Viešpatį, savo Dievą, visa širdimi, visa siela ir visomis jėgomis. Paimk į širdį šiuos žodžius, kuriuos tau šiandien įsakau. Įdiek juos savo vaikams. Kartok juos, kai esi namie ir kai keliauji, kai guliesi ir kai keliesi. Prisirišk juos kaip ženklą ant rankos. Tebūna jie kaip žymė tau ant kaktos. Užrašyk juos ant durų staktų savo namuose ir ant vartų.

**Atliepiamoji psalmė**

131 psalmė

B: Vilkis Viešpačiu, nuo šiol ir per amžius.

Viešpatie, mano širdis nėra išdidi

nei mano žvilgsnis neišpuikęs.

B: Vilkis Viešpačiu, nuo šiol ir per amžius.

Nesiimu didžių dalykų,

nei to, kas pranoksta mano jėgas.

B: Vilkis Viešpačiu, nuo šiol ir per amžius.

Netgi esu patenkintas ir ramus, –

kaip vaikas ramus ant motinos kelių,

taip rami mano širdis mano krūtinėje.

B: Vilkis Viešpačiu, nuo šiol ir per amžius.

**Epistolės skaitinys**

1 Petro 1, 3–9

Šlovė Dievui, mūsų Viešpaties Jėzaus Kristaus Tėvui, kuris iš savo didžio gailestingumo Jėzaus Kristaus prisikėlimu iš numirusių yra atgimdęs mus gyvai vilčiai ir nenykstančiam, nesuteptam, nevystančiam palikimui, kuris skirtas jums danguje. Jus Dievo galybė ir sergsti tikėjimu išganymui, kuris parengtas apsireikšti paskutiniu metu. Tuomet jūs džiaugsitės, nors dabar ir reikia truputį paliūdėti įvairiuose išmėginimuose. Taip jūsų nuoširdus tikėjimas, brangesnis už pragaištantį auksą, kuris ugnimi ištiriamas, bus pripažintas vertas pagyrimo, šlovės bei pagarbos, kai apsireikš Jėzus Kristus. Jūs mylite jį, nors ir nesate jo matę; tikėdami jį, nors ir neregėdami, džiūgaujate neapsakomu ir šlovingiausiu džiaugsmu, nes žinotės gausią tikėjimo siekinį – sielų išganymą.

**Atliepiamoji malda**

S: Didis yra Viešpats, didi jo galybė.

B: Didis yra Viešpats, didi jo galybė.

S: Jo išmintis begalinė.

B: Didi jo galybė.

S: Garbė Tėvui, Sūnui ir Šventajai Dvasiai.

B: Didis yra Viešpats, didi jo galybė.

**Evangelijos skaitinys**

Jn 20, 24–29

Vieno iš dvylikos – Tomo, vadinamo Dvyniu, – nebuvo su jais, kai Jėzus buvo atėjęs. Taigi kiti mokiniai jam kalbėjo: „Mes matėme Viešpatį!“ O jis jiems pasakė: „Jeigu aš nepamatysiu jo rankose vinių dūrio ir neįleisiu piršto į vinių vietą, ir jeigu ranka nepaliesiu jo šono – netikėsiu.“ Po aštuonių dienų jo mokiniai vėl buvo kambaryje, ir Tomas su jais. Jėzus atėjo, durims esant užrakintoms, atsistojo viduryje ir prabilo: „Ramybė jums!“ Paskui kreipėsi į Tomą: „Įleisk čia pirštą ir apžiūrėk mano rankas. Pakelk ranką ir paliesk mano šoną; jau nebebūk netikintis – būk tikintis.“ Tomas sušuko: „Mano Viešpats ir mano Dievas!“ Jėzus jam ir sako: „Tu įtikėjai, nes pamatei. Palaiminti, kurie tiki nematę!“

*Tyla / Giesmė / Muzikinis intarpas*

**Pamokslas**

**Mūsų bendro tikėjimo šventimas**

Išdalijamos žvakės, o celebrantas sako:

C: Jėzus sakė: „Aš esu pasaulio šviesa.“

Daugelyje krikščioniškų tradicijų krikšto metu krikštijamajam (arba krikštatėviui) įteikiama uždegta žvakė. Jėzus taip pat ragina savo sekėjus būti pasaulio šviesa. Kiekvienas esame prisikėlusio Kristaus šviesos nešėjai. Šią šviesą iš Kristaus gauname vieni per kitus.

*Kai visi gauna po žvakę, celebrantas uždega pirmąją žvakę ir dalijasi šviesa su šalia esančiaisiais, kurie savo ruožtu dalijasi šviesa su visa bendruomene.*

C: Jėzus tarė Mortai: „Aš esu prisikėlimas ir gyvenimas. Kas tiki mane, – nors ir numirtų, bus gyvas. Ir kiekvienas, kuris gyvena ir tiki mane, neragaus mirties per amžius. Ar tai tiki?“

B: „Taip, Viešpatie! Aš tikiu, jog tu Mesijas, Dievo Sūnus, kuris turi ateiti į šį pasaulį.“

*Kiekvienas uždega savo kaimyno žvakę. Tai darydamas sako: „Kristaus šviesa.“ Kai uždegamos visos žvakės, celebrantas tęsia:*

C: Mylėkime vieni kitus, kad vieninga dvasia galėtume išpažinti tikėjimą, į kurį visi buvome įskiepyti krikštu:

B: Mes tikime į vieną Dievą, visagalį Tėvą,

dangaus ir žemės, regimosios ir neregimosios visatos Kūrėją.

Tikime į vieną Viešpatį Jėzų Kristų,

vienatinį Dievo Sūnų, prieš visus amžius gimusį iš Tėvo:

šviesą iš šviesos, tikrą Dievą iš tikro Dievo;

gimusį, bet ne sukurtą, esantį vienos prigimties su Tėvu.

Per jį visa yra padaryta.

Jis dėl mūsų, žmonių, dėl mūsų išganymo nužengė iš dangaus.

Šventosios Dvasios veikimu

priėmė kūną iš Mergelės Marijos ir tapo žmogumi.

Valdant Poncijui Pilotui,

jis dėl mūsų buvo prikaltas prie kryžiaus, nukankintas ir palaidotas.

Kaip Šventajame Rašte išpranašauta,

trečiąją dieną prisikėlė iš numirusių.

Įžengė į dangų ir sėdi Dievo Tėvo dešinėje.

Jis vėl garbingai ateis gyvųjų ir mirusiųjų teisti

ir viešpataus per amžius.

Tikime į Šventąją Dvasią, Viešpatį Gaivintoją,

kylančią iš Tėvo, su Tėvu ir Sūnumi garbinamą ir šlovinamą,

kalbėjusią per pranašus.

Tikime vieną, šventą, visuotinę, apaštalinę Bažnyčią.

Pripažįstame vieną Krikštą nuodėmėms atleisti.

Laukiame mirusiųjų prisikėlimo

ir būsimo amžinojo gyvenimo. Amen.

**Užtarimo maldos**

S1: Juk visi dalykai sukurti iš nieko, ir jų būtis vėl nugrimztų į nebūtį, jei visa ko Autorius nelaikytų to visa valdančia ranka. (Grigalius Didysis [apie 540–604 m.])

S2: Gyvybės Viešpatie, visą kūriniją priimame iš tavo rankos ir per tavo apvaizdą. Mokyk mus gyventi tavo pasaulyje, teisingai rūpinantis viskuo, ką esi sukūręs.

B: Mes tikime, padėk mūsų netikėjimui.

S1: Aš vadinu tai tikėjimu: aiški šviesa, kuri per malonę nušvinta sieloje, palaiko širdį ir suteikia vilties dovaną. (Izaokas Ninevietis [VII a.])

S2: Meilės Dieve, suteik mums vilties dovanos apstybę konfliktų ir nesantaikos išvargintame pasaulyje. Stiprink savo žmones, kenčiančius dėl abejingumo ir susiskaldymo.

B: Mes tikime, padėk mūsų netikėjimui.

S1: Kodėl turėtume stebėtis, kad ateidami pas Dievą pirmiausia išpažįstame, jog tikime – juk be to neįmanoma gyventi net paprasto gyvenimo. (Rufinas iš Akvilėjos [apie 344-411 m.])

S2: Gailestingasis Dieve, atleisk mums už tuos atvejus, kai nesugebėjome gyventi bendrystėje kaip krikščionys. Patrauk mus giliau persiimti vienu tikėjimu į tave, idant galėtume liudyti pasauliui.

B: Mes tikime, padėk mūsų netikėjimui.

S1: Tegul nugali tikėjimas: tikėjimas, kuris skatina protą pasitikėti, tikėjimas, kuris kyla ne iš žmogiškos logikos, bet yra Šventosios Dvasios vaisius. (Bazilijus iš Cezarėjos [apie 330-378 m.])

S2: Dangiškasis Guodėjau, meldžiame, kad labiau pasitikėtume tavo išminties dovana, o ne savo minčių protingumu.

B: Mes tikime, padėk mūsų netikėjimui.

S1: Jo šviesa pasirodė ir išsklaidė mūsų kalėjimo tamsą; ji pašventino mūsų gimimą ir sunaikino mirtį, atlaisvindama tuos pačius pančius, kurie mus laikė nelaisvėje. (Ireniejus Lionietis [apie 135 m. – apie 198 m.])

S2: Atjautos Viešpatie, leisk mums bendrai darbuotis, kad visur, kur tvyro tamsa ir priespauda, kančia ir neteisybė, galėtume nešti tavo šviesą ir laisvę.

B: Mes tikime, padėk mūsų netikėjimui.

C: Kaip Jėzaus broliai ir seserys, drauge meldžiamės žodžiais, kurių jis mus išmokė:

B: *Tėve mūsų*...

**Giesmė**

**Baigiamoji malda** (*iš Bose bendruomenės*)

C: Dieve, mūsų Tėve, priimk mūsų šlovinimą ir padėką už tai, kas jau dabar vienija krikščionis išpažįstant ir liudijant Viešpatį Jėzų. Paskubink tą valandą, kai visos Bažnyčios atpažins esančios vieningoje bendrystėje, kurios tu norėjai ir dėl kurios tavo Sūnus meldė tave Šventosios Dvasios galia. Išklausyk mus, – tu gyveni ir viešpatauji dabar ir per amžius.

B: Amen.

**Siuntimas**

C: Šlovinkime Viešpatį.

B: Dėkojame Dievui.

C: Tas, kuris yra mūsų ramybė ir mus vienija, teįgalina mus pristatyti vienas kitą Tėvui vienoje Dvasioje.

B: Amen.